LT Europos Sąjungos oficialusis leidinys L 252/226

EUROPOS PARLAMENTO REZOLIUCIJA (ES) 2017/1670

2017 m. balandžio 27 d.

su pastabomis, sudarančiomis neatskiriamą sprendimo dėl Europos maisto saugos tarnybos 2015 finansinių metų biudžeto įvykdymo patvirtinimo dalį

EUROPOS PARLAMENTAS,

— atsižvelgdamas į savo sprendimą dėl Europos maisto saugos tarnybos 2015 finansinių metų biudžeto įvykdymo patvirtinimo,

— atsižvelgdamas į Darbo tvarkos taisyklių 94 straipsnį ir IV priedą,

— atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A8-0098/2017),

— atsižvelgdamas į Audito Rūmų specialiąją ataskaitą Nr. 12/2016: „Agentūrų dotacijų naudojimas: ne visuomet tinkamas arba jo veiksmingumas nėra įrodytas“,

A. kadangi, remiantis Europos maisto saugos tarnybos (toliau – Tarnyba) finansinėmis ataskaitomis, jos galutinis 2015 finansinių metų biudžetas buvo 79 659 347 EUR; kadangi visas Tarnybos biudžetas finansuojamas iš Sąjungos biudžeto;

B. kadangi Audito Rūmai savo ataskaitoje dėl 2015 finansinių metų Europos maisto saugos tarnybos metinių finansinių ataskaitų (toliau – Audito Rūmų ataskaita) pareiškė, kad jie gavo pakankamą patikinimą, jog Tarnybos metinės finansinės ataskaitos yra patikimos ir kad jose atspindimos operacijos yra teisėtos ir tvarkingos;

Biudžeto ir finansų valdymas

1. pažymi, kad 2015 finansiniais metais atlikti biudžeto stebėsenos veiksmai lėmė tai, jog biudžeto įvykdymo lygis buvo 99,81 %, t. y. 0,12 % daugiau nei 2014 m.; be to, pažymi, kad mokėjimų asignavimų įvykdymo lygis buvo 90,10 %, t. y. 0,80 % daugiau negu 2014 m.;

2. primena, kad 2015 m. buvo antrieji Tarnybos veiklos pagal Sąjungos daugiametę finansinę programą metai; pažymi, kad nepanaudotų asignavimų suma buvo lygi 1 089 mln. EUR; pabrėžia, kad toks neįvykdymo lygis atitinka nepanaudotų asignuotųjų įplaukų sumą (Tarnybos 2014 m. biudžeto rezultatai), kuri buvo panaudota 2016 m.;

Viešųjų pirkimų ir įdarbinimo procedūra

3. atkreipia dėmesį į 2 % sumažėjimą Tarnybos etatų plane, t. y. sumažinimą septyniais etatais, kuris paskatino Tarnybą dėti daugiau pastangų sukuriant veiksmingesnes ir efektyvesnes procedūras; pažymi, kad 2015 m. pabaigoje 446 iš turimų 477 pareigūnų, laikinųjų darbuotojų, pagal sutartis įdarbintų darbuotojų ir komandiruotų nacionalinių ekspertų etatų buvo užpildyti; pažymi, kad metinis etatų užimtumo vidurkis buvo 94,7 % (užimti 423 iš 447 turimų etatų);

4. pažymi, kad Tarnybos darbuotojai teisiškai privalo laikytis Tarnybos nuostatų), kuriais sukuriama bendroji pareigūnų ir darbuotojų teisių ir pareigų struktūra; be to, pažymi, kad Tarnybos nuostatai papildomi Tarnybos geros administracinės elgsenos kodeksu, kuriuo nustatoma, kokio pobūdžio paslaugos visuomenė gali tikėtis iš Tarnybos darbuotojų, ir Praktiniu darbuotojų etikos ir elgsenos vadovu, kuriuo nustatomi etikos principai siekiant užtikrinti aukščiausius sąžiningumo standartus; pažymi, kad Tarnyba pripažįsta bendravimo su žiniasklaida svarbą ir Ryšių departamente veikia speciali tarnyba, kuri atsako į žiniasklaidos užklausas ir teikia informaciją apie Tarnybos veiklą žurnalistams; pažymi, kad 2014–2015 m. Tarnyba padidino konkrečiai mokslinei veiklai skirtų žmogiškųjų išteklių procentinę dalį 1 % ir dabar ji siekia 75 %;

5. pripažįsta tai, kad Tarnyba parengė pažangią interesų konflikto stebėjimo priemonę, susijusią su viešaisiais pirkimais ir įtvirtintą vykdomojo direktoriaus sprendimu; pažymi, kad ši priemonė skirta užkirsti kelią interesų konfliktams rengiant mokslinio pobūdžio viešųjų pirkimų procedūras;

6. yra susirūpinęs tuo, kad bet koks darbuotojų skaičiaus mažinimas Tarnyboje galėtų smarkiai pakenkti jos pajėgumams ir reputacijai; todėl mano, kad reikėtų užtikrinti, jog nebūtų vykdomas joks darbuotojų skaičiaus mažinimas;

Interesų konfliktų prevencija ir valdymas, taip pat skaidrumas

7. pažymi, kad Tarnyba pradėjo vykdyti savo nepriklausomumo ir mokslinių sprendimų priėmimo procedūrų politikos peržiūrą; vykstant šiai peržiūrai bus surengtos viešosios konsultacijos, kad būtų atsižvelgta į suinteresuotųjų subjektų nuomones; siūlo Tarnybai pranešti biudžeto įvykdymą tvirtinančiai institucijai apie šios peržiūros rezultatus, kai ji bus užbaigta;

8. pažymi, kad Tarnyba užbaigė visų metinių interesų deklaracijų, kurias jos ekspertai ir darbuotojai pateikė Teisės ir reguliavimo reikalų skyriui, patvirtinimo proceso centralizavimą;

9. pabrėžia, kad įmonėse, kurių medžiagas Tarnyba vertina, finansinių interesų turintiems ekspertams neturėtų būti leidžiama dalyvauti Tarnybos specialistų grupių arba darbo grupių posėdžiuose ir kad Tarnyba neturėtų skirti tokių ekspertų nepraėjus dvejiems metams nuo jų atitinkamų interesų galiojimo pabaigos; yra įsitikinęs, kad Tarnybai turėtų būti skiriama pakankamai biudžeto lėšų, kad ji galėtų samdyti jokių interesų konfliktų neturinčius nepriklausomus vidaus ekspertus;

10. prašo Tarnybų į savo naująją nepriklausomybės politiką įtraukti dvejų metų veiklos pertraukos laikotarpį, taikomą visiems materialiniams interesams, susijusiems su įmonėmis, kurių gaminius vertina Tarnyba, ir su tokių įmonių finansuojamomis organizacijomis;

11. pažymi, kad Tarnyba jau įsipareigojo nustatyti dvejų metų veiklos pertraukos laikotarpius, susijusius su šiais interesais: narystė valdymo organe arba patariamajame moksliniame organe, darbo santykiai ir konsultacinė veikla; apgailestauja, kad Tarnyba į interesų, kuriems turi būti taikomas dvejų metų veiklos pertraukos laikotarpis, sąrašą neįtraukė mokslinių tyrimų finansavimo, kaip biudžeto įvykdymą tvirtinanti institucija jau nustatė naujausiuose sprendimuose dėl biudžeto įvykdymo patvirtinimo; ragina Tarnybą, atsižvelgiant į pakartotinius biudžeto įvykdymą tvirtinančios institucijos prašymus, greitai įgyvendinti šią priemonę;

12. pažymi, kad Tarnyba įdiegė nuolatinę veiklos procedūrą, susijusią su privalomais mokymo kursais, skirtais informuoti darbuotojus konkrečiomis temomis, siekiant sumažinti organizacinę riziką ir užtikrinti Sąjungos reglamentų, horizontaliosios politikos ir kontrolės standartų laikymąsi;

13. pripažįsta tai, kad Tarnyba skelbia valdybos posėdžių protokolus savo interneto svetainėje nuo pat jos įkūrimo; be to, pažymi, kad posėdžiuose gali dalyvauti iš anksto užsiregistravę visuomenės nariai ir kad Tarnybos interneto svetainėje skelbiami viešųjų posėdžių garso įrašai;

14. pripažįsta tai, kad 2011 m. patvirtinus nepriklausomumo politiką Tarnyba vertina ir tvirtina 100 % ekspertų pateiktų interesų deklaracijų, t. y. Tarnybos darbuotojai vertina ir tvirtina vidutiniškai 6 000–7 000 interesų deklaracijų per metus pagal nepriklausomumo politiką ir interesų deklaracijų taisykles; pažymi, kad greta šių veiksmų du kartus per metus Tarnybos darbuotojai, nedalyvaujantys pirmiau minėtuose įprastiniuose patikrinimuose, atlieka papildomus atitikties ir teisingumo patikrinimus; ragina Tarnybą savo metinės ataskaitos priede paskelbti atliktų patikrinimų rezultatus; pažymi, kad vyksta 2011 m. politikos peržiūra, o 2017 m. pavasarį numatytos viešosios konsultacijos ir naują nepriklausomumo politiką planuojama patvirtinti iki 2017 m. vasaros; susirūpinęs pažymi, kad Tarnybos interesų konfliktų prevencijos ir valdymo politika netaikoma laikiniesiems darbuotojams;

15. primygtinai reikalauja, kad Tarnyba nuosekliai įgyvendintų savo nepriklausomumo politiką, visų pirma grupių pirmininkų ir jų pavaduotojų atžvilgiu;

16. pažymi, kad, biudžeto įvykdymą tvirtinančiai institucijai atkreipus į tai Tarnybos dėmesį, dabar jau visos valdybos narių interesų deklaracijos skelbiamos interneto svetainėje; pabrėžia, jog svarbu skelbti tokius dokumentus, kad būtų galima užtikrinti reikiamą Tarnybos valdymo priežiūrą ir tikrinimą;

17. pažymi, kad, kol nepatvirtintos įgyvendinimo taisyklės dėl vidaus informatorių, 2016 m. sausio mėn. Tarnyba nustatė naują standartinę veiklos procedūrą dėl vidaus informatorių, susiduriančių su kerštu, prašymų tvarkymo; pripažįsta, kad Tarnyba laukia iš Komisijos papildomų gairių prieš rengdama savo vidaus informatoriams skirtas taisykles; prašo Komisijos kuo greičiau pateikti papildomas gaires ir ragina Tarnybą pranešti biudžeto įvykdymą tvirtinančiai institucijai apie vidaus informatoriams skirtų taisyklių parengimą ir įgyvendinimą;

18. su pasitenkinimu pažymi, kad 2015 m. kovo mėn. Tarnyba priėmė kovos su sukčiavimu strategiją ir su ja susijusį veiksmų planą ir kad 2016 m. gruodžio mėn. valdybai pateiktoje įgyvendinimo ataskaitoje pažymėta, jog įgyvendinti visi veiksmai; pažymi, kad šioje strategijoje numatyti veiksmai susiję su prevencijos, nustatymo, tyrimo ir stebėsenos sritimis;

19. pažymi, kad 2015 m. Tarnyba pradėjo skaidrumo ir dalyvavimo vertinant riziką projektą, siekdama iki 2020 m. užtikrinti didesnį savo mokslinės veiklos aiškumą ir toliau plėtoti skaidrumo ir dalyvavimo tokioje veikloje metodus, kaip numatyta pagal komunikacijos strategiją, šiuo tikslu palaikant reguliarų ryšį su suinteresuotaisiais subjektais ir visuomene per visą mokslinio vertinimo ir rezultatų rengimo procesą, daugiausia pasitelkiant viešųjų konsultacijų mechanizmus;

20. pažymi, kad Tarnyba pradėjo taikyti kelis struktūrizuotus mechanizmus siekdama valdyti savo santykius su suinteresuotosiomis šalimis, kad dalyvavimas būtų skaidrus ir kad būtų išvengta netinkamos įtakos rizikos; pažymi, kad tie mechanizmai apima viešąsias konsultacijas dėl pasirinktų mokslinių nuomonių ir gairių dokumentų, pareiškėjams skirtus informacinius susitikimus, atvirus mokslinius plenarinius posėdžius, susitikimus su suinteresuotaisiais subjektais ir susitikimus su vykdomuoju direktoriumi;

21. taip pat pažymi, kad visi Tarnybos darbuotojai kasmet lanko privalomus mokymo kursus ir privalo teikti metinę interesų deklaraciją išdėstydami joje savo finansinius ar intelektinius interesus, kurių gali turėti jie arba jų šeimų nariai, įskaitant privačius santykius su lobistais; pažymi, kad Tarnybos išorės ekspertai taip pat turi teikti metines interesų deklaracijas prieš pradėdami dalyvauti Tarnybos moksliniame darbe ir kad visos šios deklaracijos viešai skelbiamos interneto svetainėje; pažymi, kad tos interesų deklaracijos vertinamos pagal Tarnybos nepriklausomumo politiką ir, nustačius konfliktą, ekspertui neleidžiama dalyvauti Tarnybos moksliniame darbe; prašo Tarnybos nuolat informuoti biudžeto įvykdymą tvirtinančią instituciją apie šių priemonių įgyvendinimą ir rezultatus;

22. pažymi, kad Tarnyba netaiko veiklos pertraukos laikotarpių ekspertams pasibaigus jų bendradarbiavimui su Tarnyba, bet yra numačiusi proporcingus veiklos pertraukos laikotarpius vykstant tų ekspertų atrankos procedūrai, kad jų dalyvavimas tam tikroje veikloje būtų ribojamas dvejų–penkerių metų laikotarpiu, jeigu jie dirbo arba teikė patariamąsias paslaugas tais pačiais klausimais, kuriuos jie tiria su Tarnyba;

23. pažymi, kad pagal 64 % prašymų suteikti galimybę visuomenei susipažinti su dokumentais buvo iš dalies suteikta galimybė susipažinti su prašomais dokumentais ir kad dažniausias apsaugos pagrindas, dėl kurio galimybė buvo suteikta iš dalies, buvo išimtis dėl asmens duomenų (pritaikyta 51 % atvejų, kai suteikta galimybė susipažinti su dokumentais iš dalies), išimtis dėl komercinių interesų (pritaikyta 33 % atvejų, kai suteikta galimybė susipažinti su dokumentais iš dalies) ir išimtis dėl vykstančio sprendimų priėmimo proceso (pritaikyta 23,5 % atvejų, kai suteikta galimybė susipažinti su dokumentais iš dalies);

24. pažymi, kad 2016 m. liepos mėn. Tarnybos valdyba patvirtino naują požiūrį į suinteresuotųjų subjektų dalyvavimą, pagal kurį Tarnyba gali bendradarbiauti su daugeliu suinteresuotųjų subjektų įvairiais kanalais, kad kuo daugiau būtų bendraujama su įvairiomis atstovaujančiomis organizacijomis, įskaitant vartotojų organizacijas ir kitus pilietinės visuomenės veikėjus maisto grandinėje;

25. pažymi, kad nuo 2017 m. Tarnyba, siekdama skaidrumo, visuomenei internetu tiesiogiai transliuos atvirus mokslinius posėdžius;

26. ragina Tarnybą paskelbti savo maisto saugos organizacijų sąrašą ir atliktų ekspertų interesų vertinimų rezultatus;

27. mano, kad Tarnyba turėtų ir toliau ypatingą dėmesį skirti visuomenės nuomonei ir kuo labiau įsipareigoti laikytis atvirumo ir skaidrumo principų; todėl teigiamai vertina tai, kad 2015 m. Tarnyba sėkmingai išbandė savo naują mokslinių įrodymų naudojimo metodologiją; atsižvelgdamas į tai, taip pat teigiamai vertina tai, kad gerinami duomenų mainai, suteikiant prieigą prie Tarnybos duomenų saugyklos vis didesniam skaičiui suinteresuotųjų subjektų; palankiai vertina Tarnybos priemonių, kuriomis konkrečiai siekiama padidinti jos rizikos vertinimo proceso skaidrumą ir dalyvavimą jame, poveikio vertinimą (1) – išorės mokslinę ataskaitą, paskelbtą 2016 m. birželio mėn.; ragina Tarnybą ir toliau dirbti šia linkme, ypač atsižvelgiant į jos 2017 m. nepriklausomumo politikos peržiūrą;

28. atkreipia dėmesį į tai, kad pagal kelias Sąjungos taisykles, įskaitant, be kita ko, Europos Sąjungos pagrindinių teisių chartiją, asmenims suteikiama teisė susipažinti su viešaisiais dokumentais; primena Tarnybai, kad mokslinį tikslumą geriausiai padeda užtikrinti rezultatų skaidrumas ir atskaitomybė už juos;

Vidaus kontrolė

29. pažymi, kad 2015 m. Tarnybos vidaus audito skyrius atliko patikinimo vertinimus ir kitas specialias užduotis, numatytas Tarnybos audito komiteto patvirtintame metiniame audito plane; pažymi, kad audito veiksmai apėmė vidaus kontrolės standartų įgyvendinimą, ABAC vartotojų prieigos teisių patvirtinimą, dvi ataskaitas dėl tolesnių veiksmų, susijusių su neįvykdytomis Komisijos vidaus audito tarnybos (VAT) ir Audito Rūmų rekomendacijomis ir preliminariomis išvadomis, susijusiomis su įmonių valdymo ir ekspertų vaidmeniu klausimais EFSA mokslinių sprendimų priėmimo procese;

30. pažymi, kad, VAT teigimu, Tarnyboje veikiančia vidaus kontrolės sistema užtikrinamas pagrįstas patikinimas siekiant veiklos tikslų, nustatytų tikrinamų procesų srityje, išskyrus ex ante, tarpinių ir ex post vertinimų formalizavimą ir tvirtinimą, taip pat deleguotųjų aktų ir ABAC apskaitos sistemos prieigos teisių neatitiktį; siūlo Tarnybai pranešti biudžeto įvykdymą tvirtinančiai institucijai apie veiksmus, kurių imamasi siekiant įveikti vidaus kontrolės sistemos trūkumus;

31. atsižvelgdamas į Audito Rūmų ataskaitą pažymi, kad Tarnyba dar neįgyvendino aiškios ir išsamios ex post finansų kontrolės strategijos, kuri apimtų visas veiklos sritis ir kurioje būtų nustatytas kontrolės vykdymo dažnis ir mastas; siūlo Tarnybai apsvarstyti, ar toks papildomas kontrolės etapas būtų naudingas jos rizika grindžiamo vertinimo aplinkoje;

Vidaus auditas

32. pažymi, kad VAT parengė ataskaitą dėl mokslinės paramos rizikos ir reguliuojamų produktų vertinimo srityje sutelkiant dėmesį į duomenų rinkimą ir analizę; pažymi, kad VAT padarė išvadą, kad, nors Tarnybos duomenų rinkimo ir analizės procesas pakankamai naudingas jai vykdant savo mokslinę rizikos ir reguliuojamų produktų vertinimo veiklą, trūkumų, ypač duomenų valdymo srityje, vis dar yra; atsižvelgdamas į Tarnybos informaciją pripažįsta, kad ji patvirtino veiksmų planą pagal VAT rekomendacijas ir kad metų pabaigoje visi veiksmų plane numatyti veiksmai buvo įgyvendinami pagal nustatytą tvarkaraštį;

33. atsižvelgdamas į Tarnybos metinę ataskaitą pažymi, kad 2015 m. pradžioje VAT pateikė aštuonias labai svarbias rekomendacijas; pažymi, kad atlikus patikrinimą dėl mokslinės paramos rizikos ir reguliuojamų produktų vertinimo srityje sutelkiant dėmesį į duomenų rinkimą ir analizę ir paskesnį su visomis neįvykdytomis rekomendacijomis susijusį patikrinimą, liko neįvykdytos tik trys labai svarbios rekomendacijos; pripažįsta, kad Tarnyba įgyvendino dalį veiksmų plane numatytų veiksmų dar 2015 m. ir 2016 m. planavo sukurti ir patvirtinti išsamią duomenų valdymo sistemą;

Veiklos rezultatas

34. pripažįsta, kad Tarnyba pradėjo arba tęsė jungtinę mokslinę veiklą ir bendradarbiavimo iniciatyvas kartu su keliomis organizacijomis partnerėmis Sąjungos lygmeniu, įskaitant Europos cheminių medžiagų agentūrą, Europos vaistų agentūrą, Ispanijos „Agencia Española de Consumo – Seguridad Alimentaria y Nutrición“ ir Jungtinės Karalystės maisto standartų agentūrą; be to, pažymi, kad Tarnyba papildomai bendradarbiavo su įvairiomis tarptautinėmis agentūromis partnerėmis; su pasitenkinimu pažymi, kad tokio bendradarbiavimo tikslas – dalytis metodais ir požiūriais siekiant padidinti maisto saugą, įskaitant geresnio rizikos vertinimo metodus, greitai nustatyti kylančią riziką ir dalytis duomenimis bendro intereso temomis;

Kitos pastabos

35. pažymi, kad penki Tarnybos vadovybės etatai paskirstyti užtikrinant optimalią lyčių pusiausvyrą: 40 ir 60 %; vis dėlto susirūpinęs pažymi, kad Tarnybos valdyboje esama didelės lyčių nelygybės (20 ir 80 %);

36. pažymi, kad 2015 m. 24 darbuotojai dalyvavo išvažiuojamuosiuose posėdžiuose ir tai kainavo 5 816 EUR (242,33 EUR asmeniui); pažymi, kad 31 darbuotojas dalyvavo uždarose konferencijose ir tai kainavo gana daug – 23 096,16 EUR (745,03 EUR asmeniui); ragina Tarnybą konkrečiau paaiškinti biudžeto įvykdymą tvirtinančiai institucijai savo uždarų konferencijų turinį ir su jomis susijusias išlaidas;

37. palankiai vertina Tarnybos įnašą užtikrinant Sąjungos maisto ir pašarų grandinės saugą, teikiant Sąjungos rizikos valdytojams išsamias, nepriklausomas ir naujausias mokslines konsultacijas klausimais, susijusiais su maisto grandine, aiškiai informuojant visuomenę apie savo darbo rezultatus ir perduodant informaciją apie tai, kas sudaro tų rezultatų pagrindą, taip pat bendradarbiaujant su suinteresuotaisiais subjektais ir instituciniais partneriais, kad būtų propaguojamas nuoseklumas ir pasitikėjimas Sąjungos maisto saugos sistema;

38. pažymi, kad Tarnyba patvirtino daugiau kaip 600 mokslinių rezultatų, susijusių su visa maisto grandine ir padedančių gerinti visuomenės sveikatą;

39. taip pat pažymi, kad Tarnyba, bendradarbiaudama su Europos ligų prevencijos ir kontrolės centru, vertino riziką visuomenės sveikatai naudodama suderintų duomenų rinkinius; palankiai vertina tai, kad Taryba atitinkamais atvejais taip pat bendradarbiauja su Europos vaistų agentūra (pvz., pirmą kartą pateikė bendrą antimikrobinių medžiagų vartojimo ir antimikrobinio žmonių ir maisto gamybai naudojamų gyvūnų organizmuose paplitusių bakterijų atsparumo atvejų integruotos analizės ataskaitą) ir Europos cheminių medžiagų agentūra (pvz., bendrai parengė mokslines endokrininę sistemą ardančių medžiagų identifikavimo rekomendacijas);

40. teigiamai vertina tai, kad 2015 m. Tarnyba pradėjo vykdyti daugiametį projektą, siekdama įvertinti bitėms stresą sukeliančius veiksnius ir sveikų medų nešančių bičių kolonijų ypatumus, be kita ko, siekdama nustatyti patikimo ir suderinto medų nešančių bičių kolonijų sveikatos būklės vertinimo sistemą ir dėl to atlikdama tyrimus vietose;

41. pabrėžia, kad, kalbant apie aptartus mokslinius tyrimus ir rezultatų atkuriamumą, vienas iš pagrindinių mokslinio patikimumo elementų yra skaidrumas;

42. pabrėžia, kad Tarnybai vykdant komunikacijos su rizikos valdytojais ir visuomene veiklą 2015 m. pasiekti keli svarbūs etapai: pradėta naudoti nauja interneto svetainė, pagrįsta išsamia naudotojų analize, o EFSA leidinys perduotas profesionaliai išorės leidybos platformai; pažangą taip pat padarė Taikomųjų programų pagalbos tarnyba, Tarnybos priimamasis ir reglamentuojamų produktų saugos vertinimo pagalbos tarnyba; vykdydama šias ir daug kitų projektų ir iniciatyvų, Tarnyba užtikrino, kad ji tebėra veiksminga ir patikima mokslines rekomendacijas teikianti tarnyba, siekianti saugoti Sąjungos vartotojų interesus;

43. patvirtina, kad 2015 m. Tarnyba įsteigė ryšių tarnybą Briuselyje, siekdama gerinti komunikaciją ir dialogą su Sąjungos institucijomis, žiniasklaida ir suinteresuotaisiais subjektais;

44. mano, kad Tarnyba turėtų toliau skatinti suinteresuotuosius subjektus ir piliečius reguliariai dalyvauti visame mokslinių rezultatų, įskaitant rezultatus, susijusius su reglamentuojamais produktais, kūrimo procese ir prisidėti teikiant informaciją, atsižvelgiant į nustatytus sąveikos punktus, kaip numatyta EFSA 2020 m. strategijoje;

45. pabrėžia, kad Tarnyba turėtų pradėti penkių esamų poveikio rodiklių peržiūrą ir sukurti naujus rodiklius; mano, kad tokie poveikio rodikliai yra būtina EFSA veiklos efektyvumo vertinimo priemonė;

46. mano, kad Tarnyba turėtų stengtis riboti ekspertų kelionių laiką ir skatinti naudotis IT priemonėmis, pvz., interaktyviosiomis vaizdo konferencijomis ar internetiniais seminarais;

47. pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos jo 2017 m. balandžio 27 d. (2) rezoliucijoje dėl agentūrų veiklos, finansų valdymo ir kontrolės.

(1) „Impact Assessment of Specific Measures Aimed at Increasing Transparency and Engagement in EFSA Risk Assessment Process“, EFSA papildomas leidinys 2016:EN-1047.

(2) Priimti tekstai, P8_TA(2017)0155 (žr. šio Oficialiojo leidinio p. 372).